ประธานวุฒิสภา มีคำสั่งนัดประชุมวุฒิสภาเช้าวันนี้ 18 มิถุนายน 2562 เพื่อพิจารณากำหนดวันและเวลาการประชุมวุฒิสภา
นายพรเพชร วิชิตชลชัย ประธานวุฒิสภา ได้มีคำสั่งนัดประชุมวุฒิสภา ในเวลา 10.00 น. วันนี้(18 มิ.ย.62) ที่หอประชุมใหญ่ อาคาร 9 บริษัท ทีโอที จำกัด (มหาชน) ถนนแจ้งวัฒนะ กรุงเทพมหานคร โดยมีวาระพิจารณากำหนดวันและเวลาการประชุมวุฒิสภา และพิจารณาเลือกสมาชิกวุฒิสภาเพื่อเป็นกรรมาธิการในคณะกรรมาธิการยกร่างข้อบังคับการประชุมรัฐสภา พ.ศ. .... ในสัดส่วนของวุฒิสภา          ส่วนในวันพรุ่งนี้(19 มิ.ย.62) นายชวน หลีกภัย ประธานสภาผู้แทนราษฎร ได้มีคำสั่งให้นัดประชุมสภาผู้แทนราษฎร ในเวลา 09.30 น. ที่บริษัท ทีโอที จำกัด (มหาชน) โดยมีระเบียบวาระรับทราบพระบรมราชโองการโปรดเกล้าฯ ประกาศแต่งตั้งนายกรัฐมนตรี และรับทราบประกาศสภาผู้แทนราษฎร เรื่อง ให้ผู้มีชื่ออยู่ในลำดับถัดไปในบัญชีรายชื่อของพรรคการเมืองเลื่อนขึ้นมาเป็น ส.ส.แทนตำแหน่งที่ว่าง (นายสุทัศน์ เงินหมื่น) นอกจากนี้ ในวันเดียวกันเวลา 11.00 น. จะมีการประชุมร่วมกันของรัฐสภา ครั้งที่ 2 สมัยสามัญประจำปีครั้งที่หนึ่ง โดยมีวาระเลือกตั้งคณะกรรมาธิการยกร่างข้อบังคับการประชุมรัฐสภา พ.ศ. ...